ธปท.ห่วงม็อบยืดเยื้อฉุดศก.ทรุด
ธปท.ห่วงเสื้อแดงชุมนุมยืดเยื้อส่งผลกระทบต่อเศรษฐกิจระยะยาว 3 ด้าน บั่นทอนการเติบโตระยะยาว
9 เม.ย. 2553

ธปท.ห่วงเสื้อแดงชุมนุมยืดเยื้อส่งผลกระทบต่อเศรษฐกิจระยะยาว 3 ด้าน บั่นทอนการเติบโตระยะยาว
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) เปิดเผยว่า จากการประเมินผลกระทบการชุมนุมกลุ่มเสื้อแดงในช่วง 2 สัปดาห์ก่อน มีผลกระทบต่อเศรษฐกิจค่อนข้างจำกัด แต่ในช่วงที่ผ่านมา 2-3 วันที่ผ่านมา ที่การชุมนุมยกระดับมากขึ้น เริ่มส่งผลให้เงินทุนไหลออกจากตลาดหลักทรัพย์ เมื่อวันที่ 8 เม.ย.ที่ผ่านมาบ้างแล้ว 
และยังมีผลให้นักลงทุนต่างประเทศเพิ่มความเสี่ยง ในการทำธุรกรรมประกันความเสี่ยงล่วงหน้าในระยะ 5 ปี ของไทย (CDS) ด้วย เดิมเมื่อวันที่ 13 ม.ค.ปีนี้ความเสี่ยงอยู่ที่ระดับ 97.3 เบซิกพอร์ต แต่ล่าสุดเพิ่มเป็น 102.3 เบซิกพอร์ต ซึ่งสะท้อนความเสี่ยงเพิ่มขึ้น จากความไม่เชื่อมั่นหลังมีการออกพรก.ฉุกเฉินขั้นร้ายแรง  กระทั่งส่งผลกระทบต่อ ภาคธุรกิจการท่องเที่ยว การบริโภค และความเชื่อมั่นของนักลงทุนบ้างแล้ว  
“ภาวะที่เกิดขึ้น ทำให้ธปท.ห่วงว่าถ้าสถานการณ์การชุมนุมพัฒนาขึ้นอีก ยืดเยื้อต่อไป อาจส่งผลกระทบต่อเศรษฐกิจในระยะยาว 3 ด้าน คือ 1.ไทยอาจถูกปรับลดความน่าเชื่อถือ จากต่างชาติลงอีก จนทำให้นักลงทุนไทยที่จำเป็นต้องพึ่งเงินกู้ต่างประเทศต้องกู้ยืมเงินในต้นทุนที่สูงขึ้น 2.ทำให้การฟื้นตัวของเศรษฐกิจไม่ต่อเนื่อง และ 3.ทำให้การวางแผนในระยะยาวมีปัญหา” นายบัณฑิตกล่าว 
อย่างไรก็ตาม ในสถานการณ์ความวุ่นวายเช่นนี้ ธปท.จะพยามดำเนินนโยบายการเงิน ให้ไม่เป็นอุปสรรคต่อการปรับตัวของภาคธุรกิจ ไม่ปรับขึ้นดอกเบี้ยจนเป็นอุปสรรคของภาคธุรกิจ ดูแลสภาพคล่องให้เพียงพอ และดูแลค่าเงินบาทให้เหมาะสม ขณะเดียวกันก็จะดูแลธุรกิจรายย่อยที่ได้รับผลกระทบบ้างแล้วสามารถดำเนินธุรกิจได้ในระยะต่อไป